鄭公奇

鄭公奇，字士望，號畏所，福建兴化府莆田縣人，明朝政治人物。

生平 
正德五年（1510年）庚午科福建乡试舉人，九年（1514年）甲戌科三甲一百十七名進士。授江西新建县知县，宁王朱宸濠叛乱時被关押。宸濠之乱平定後，贬任浙江西安县丞，三载升任沛县知县，数月再升凤阳府同知，丁父母喪歸。服阕，起补庐州府同知，数月升广西太平府知府，嘉靖十七年（1538年）十一月卒于官，年五十八林大辂《愧瘖集》卷之二十一《明中顺大夫廣西太平府知府畏所鄭公墓志铭》：公讳公奇，字士望，唐剌史肇之后，宋咸淳进士、礼部架閤校勘甫則八世祖也。大父順菴公重光，鄉貢士，教胙城、平陽、餘干三庠。父脩齋公典，歲貢，鎮江司訓。公少穎異，順菴公奇之，因命名。長嗜學，善属文，領鄉薦。順菴公年逾八十，及見之。順菴公篤行勤教胙城、平陽，始有科目遺澤，於餘干尤多。迨歸，翛然寒酸，貞愨誼道，前修所鮮。公承祖父之志，登甲戌（正德九年）進士，除新建知縣。寧庶人虐熾，巧伺人辜舋，諸司多枉章媚之。公持廉秉正，為巡撫孫公燧所與。庶人嘗縱湖寇攻劫商舶，寇怙巨窝無畏，公密計擒其魁吴十三、閔念四等，餘黨戢遁。邑民有鉅萬貲者，庶人屢奪之，逃之湖湘，復殖產。庶人謂公曰：某人移亡，牧者之責，可給批，代汝獲之。公诘得亡者狀，復之曰：前牧弗能庇，殆覆其家，故弗寧茲土奚獲為。庶人歲出穀萬緡，挾糧戶借用，至徵輸時倍償，歲徵例負。公乃諭之曰：朝廷钱糧與寧府私債孰急。乃督之，先完糧。庶人嘗發羸馬十餘匹責居民買，民訴之公，公為白諸庶人曰：藩封厚禄，奚利於數馬。庶人沮，卒歸其馬。庶人壇祭多索鹿，民倍入直，公不與直，以一鹿應。剛戆積忤，凣三載。庶人逆節萌，令人於外執公繫之，乃殺巡撫孫公、副使許公逵，乃繫諸司于儀衛司叛，旌下安慶諸司，捧檄者、說降者、城守者、司賦計者各出于繫。公在繫，恨不得面折逆賊以死。提督王公守仁分數郡兵尾賊，戰而獲之，自以兵入城，首自繫出公。視篆犒卒，捕餘黨，嗣查逆産，清剔無隱。王公益器之。巡抚郑公岳疏功罪诸司，殊死者、流戍者、編氓者、罷敘者，公獨奉旨云：新建縣知縣鄭公奇既平生居官守法，素不為宸濠所喜，降二級留用。遂左遷西安丞，五邑缺令，輒代理，凡可裕民，殫心力以濟。西安有兄弟九人為盜，貽郷害。開化妖巫言禍福，趨者如市。公促捕，各寘諸法。三載，遷沛縣知縣，沛苦河患，夫役病民，公移文議豁，巡撫唐公龍乃調停其役。數月，陞鳳陽府同知，修齋公与母林先后卒，公憂居讀禮，凡七閱年。復補廬州府，數月陞廣西太平府知府。時  天子欲征安南，太平邇疆，屯兵聚餉，盤錯棼結，難乎守者。公練恪耐事，副是選，人謂公二紀宣勤，邊守豈任耶！公言曰：太平非絕域，某何如馬伏波，兵事孔棘，敢謂難乎！不挈家以行。属之長多土酋，諸謁禮例入賄，公諭戒不可，且剗其宿弊數十事，足為永規。夷性頑獷，素安慢政。公嚴以華紀，束以吏貫，如笠突豕，如樊饑鷙，郡譁然若弗堪者。公曰：民慮始難，久當自靖，糧若芻，至則野積。百姓飲汲於江，公曰：野積易耗，汲江必有中毒流者。則築倉百含，鑿井數十所。田州狼兵駐劄，民困市易，公諭禁率，二日一交，粥乃無擾。民欣欣然相告曰：胡爹後一人而已。前守胡公世寧也，與公俱德於太平云。公經理兵食，精繁淹疾，至戊戌（嘉靖十七年，1538）十一月長至日，稽首  聖節，謁先師，退告祖禰，受季弟拜。無病容，届暮稱眩晕，卒卒大漸，越三鼓，卒是日也。  天子以明堂禮成，推恩外服官，公得贈司訓公如己秩，赠母林、配林封、配曾，俱恭人。嗚呼異哉！公天性孝友，謙夷誠懇。修齋公每曰：兒苦節宦貧，吾安志養。鎮江餘祿悉讓二弟，二弟婚嫁累輒往需官所，公則分俸，匱則預支薪馬。曾恭人贊之無間言。鳳陽守曹仲禮氏嘗語予曰：鄭士望廉士哉！吾贐其弟，又贐其親。曹負節慎與，其固重公哉！公在太平隐然，邊鄙重卒，撫按巡守拊膺於邑。惜賢憫窮，厚賻而津送之家。食指繁硗，田舊屋異，未官時幾何二十年，郡縣大吏家瘠瘠乃爾耶！嗟嗟！畏所蓋棺事定，可以見古人矣。公生成化辛丑（十七年，1481），僅年五十有八。子男三：雲鳳，郡庠生，曾出，娶處士黃潛女；雲鶴，邑庠生，側室劉出，娶監生方重紹女；雲鷴，尚幼。女三：長議憲副林君茂竹子，次議少司空吴公大田子，次幼，俱側室雍出。孫男應鏌。雲鳳稽顯泣言曰：不肖孤往侍先子，至則卒二日矣。欲一旦殞躬以見先子，荒陬扶櫬，哀哀视息。尊賢可塘之山大父化丘在焉，茲己亥腊月壬午，以先子祔壙右，是藏也，先子自力焉。丈人與先子有涑水公蜀公之誼，敢以銘請。某少受經于修齋公，以兄事畏所。甲戌同錄仕籍，畏所有心事則予告，遠則予書，知畏所惟予銘，予責也。銘曰：
士也撅拘，未祿而矅。宦而走趨，日馳千駒。孰蹇而迂，孰戆而儒。裒囊箧胠，揭鼓岐衢。碩人夷居，麗江化樞。前胡大夫，譽協璠璵。冥冥者途，章章者模。墓也非諛，我銘鬱紆。。

家族
唐刺史鄭肇之後。祖父鄭重光，號顺庵，举人，胙城、平阳、餘干三县教谕。父鄭典，號脩斋，镇江司訓。母林氏，贈恭人。

 参考资料 

Category:莆田人
Category:郑姓
Category:明朝新建縣知縣
Category:明朝浙江县丞
Category:明朝沛縣知縣
Category:明朝鳳陽府同知
Category:明朝廬州府同知
Category:明朝廣西太平府知府